आदिपुरुष पर उपजे विवाद के बीच होगा रिपीट टेलीकास्ट; लॉकडाउन में मिले थे रिकॉर्ड व्यूज
Ramanand Sagar Ramayan On Air From 3rd July Amid Adipurush Controversy. रामानंद सागर की रामायण का टीवी पर फिर से प्रसारण होने जा रहा है।  ये ऐतिहासिक शो 3 जुलाई से फिर से ऑन एयर होने जा रहा है। आप इसे शेमरू टीवी पर देख सकेंगे। रामायण को टीवी पर फिर से दिखाने का फैसला तब लिया गया
रामानंद सागर की रामायण का टीवी पर फिर से प्रसारण होने जा रहा है। ये ऐतिहासिक शो 3 जुलाई से फिर से ऑन एयर होने जा रहा है। आप इसे शेमारू टीवी पर देख सकेंगे। रामायण को टीवी पर फिर से दिखाने का फैसला तब लिया गया जब आदिपुरुष को लेकर लोगों में रोष देखने को मिल रहा है।
जानकारी मिलने के बाद फैंस ने चैनल का शुक्रिया अदा किया है। लोगों का कहना है कि चैनल ने सही समय पर रामायण दिखाने का फैसला किया, क्योंकि लोग अभी भी आदिपुरुष के टॉर्चर से उबरे नहीं हैं। इससे पहले कोविड के वक्त भी रामायण का रिपीट टेलीकास्ट हुआ था। उस वक्त इसे रिकॉर्ड व्यूज मिले थे।
3 जुलाई से दोबारा देख सकेंगे रामायण
शेमारू टीवी ने सोशल मीडिया पर रामायण का एक छोटा सा क्लिप शेयर किया है। इसके साथ उन्होंने लिखा- विश्व की सबसे प्रसिद्ध पौराणिक सीरियल रामायण की फिर वापसी हो रही है। फैंस और ऑडियंस इसे 3 जुलाई से रोज शाम 7.30 बजे देख सकेंगे। जानकारी मिलने के बाद सोशल मीडिया यूजर्स के तरह-तरह के रिएक्शन आ रहे हैं।
यूजर्स का कहना है कि आदिपुरुष देखने से बेहतर है कि रामायण को एक बार फिर से देख लिया जाए। कुछ यूजर्स का कहना है कि आदिपुरुष देख कर दर्शकों ने जो सहा है, रामायण देखने के बाद उन्हें इस निराशा से उबरने का साहस मिलेगा।
लॉकडाउन में रिपीट टेलीकास्ट ने कई रिकॉर्ड तोड़े
रामानंद सागर की रामायण को कौन भूल सकता है। इस सीरियल में काम करने वाले कलाकारों ने अभिनय से अपने निभाए किरदारों को जीवंत कर दिया था। लॉकडाउन के वक्त रामायण को दोबारा टेलीकास्ट किया गया था। रिपीट टेलीकास्ट ने व्यूज के सारे रिकॉर्ड को ध्वस्त कर दिया था। 16 अप्रैल 2020 को इसके एक एपिसोड ने रिकॉर्ड बना दिया था।
इस एपिसोड में लक्ष्मण और मेघनाथ के बीच युद्ध दिखाया गया था। इस एपिसोड को 7 करोड़ 70 लाख व्यूज मिले थे, जोकि एक वर्ल्ड रिकॉर्ड था। ये रिकॉर्ड भी तब बना जब लोगों के पास देखने के लिए काफी सारे चॉइसेज थे। उस वक्त लोगों के पास OTT के और भी कंटेंट देखने का ऑप्शन था, लेकिन लोगों ने TV पर रामायण देखना ज्यादा बेहतर समझा।
जब सीरियल आता को बाहर कर्फ्यू जैसे हालात होते थे
रामायण का प्रसारण दूरदर्शन पर 25 जनवरी 1987 में शुरू हुआ और आखिरी एपिसोड 31 जुलाई 1988 को देखने को मिला था। ये सीरियल रोज सुबह साढ़े 9 बजे टीवी पर आता था।
सीरियल की पॉपुलैरिटी इतनी बढ़ गई कि जब भी ये टीवी पर आता तो हर जगह सन्नाटा छा जाता था। घरों के बाहर कर्फ्यू जैसे हालात हो जाते थे। खुद रामानंद सागर को विश्वास नहीं हुआ कि उनका बनाया सीरियल इतना ऐतिहासिक हो जाएगा। इस सीरियल में काम करने वाले एक्टर्स को भगवान की तरह माना जाने लगा।
साबुन बेचने वाले शख्स ने बना दी रामायण
पिछले साल रामायण की पूरी स्टारकास्ट और रामानंद सागर के बेटे प्रेम सागर ने द कपिल शर्मा शो में शिरकत की थी। इस दौरान उन्होंने अपने दिवंगत पिता के बारे में एक दिलचस्प बात बताई।
उन्होंने कहा कि किसी ने नहीं सोचा होगा कि एक आदमी जिसने चपरासी का काम किया, सड़क पर साबुन बेचे, जर्नलिस्ट बना और मुनीम का काम किया। वो आदमी एक दिन रामायण जैसा ऐतिहासिक सीरियल बना सकता है।